钦定古今图书集成/明伦汇编/官常典/第495卷 > 王式
## 钦定古今图书集成/明伦汇编/官常典/第495卷 > 王式

按《唐书王播传》：“播弟起，起子式，以荫为太子正字，擢
贤良方正科，累迁殿中侍御史。少节俭，巧于宦，因郑
注以交王守澄，中丞归融劾之，出为江陵少尹。大中
中，为晋州刺史，饰邮传，器用毕给。会河曲大歉，民流
徙佗州不纳，独式劳恤之，活数千人。时特峨胡亦饥，
将入寇，汾、浍闻式严备，不敢道境，报其种落曰：‘晋州
刺史当避之’。”以善最称。徙安南都护。故都护田早作
木栅，岁索缗钱，既不时完，而所责益急。式取一年赋
市芍木，竖周十二里，罢岁赋外率以纾齐人。浚壕缭
栅，外植刺竹，寇不可冒。后蛮兵入掠锦田步，式使译
者开谕，一昔去，谢曰：“我自缚叛獠，非为寇也。”忠武戍
卒服短后褐，以黄冒首，南方号黄头军，天下锐卒也。
初，交趾数有变，惧式威，不自安，哗曰：“黄头军将度海
袭我矣！”相率夜围城，合噪：“请都护北归，我当抗黄头
军。”式徐被甲，引家僮乘城责让，矢旝交发，叛者走，翌
日，尽捕斩之。初，容管灾歉，不岁贡，式始上输大犒宴
军中，归质外蕃，而占城、真腊慕义悉入献，亦还所掠
王民。宁国剧贼仇甫乱明越，观察使郑祗德不能讨，
宰相选式往代，诏可。因至京师，懿宗问方略，对曰：“第
假臣兵，寇不足平也。”左右官要皆曰：“兵众则馈多，当
惜天下费。”式奏：“盗若猖狂，天诛不亟决，东南征赋阙
矣，宁得以亿万计之乎？兵多则功速费寡，二者孰利？”
帝顾左右曰：“宜与兵。”于是诏益许、滑、淮南兵。式发自
光福里第，麾帜皆东靡，猎猎有声，喜曰：“是谓得天时
矣！”闻贼用骑兵，乃阅所部，得吐蕃、回鹘迁隶数百，发
龙陂监牧马，起用之，集土团诸儿为向导，擒甫斩之。
加检校右散骑常侍。馀姚民徐泽专鱼盐之利，慈溪
民陈瑊冒名仕至县令，皆豪纵，州不能制。式曰：“甫窃发不足畏，若泽、瑊，乃巨猾也。”穷治其奸，皆榜死。咸通
三年，徐州银刀军乱，以式检校工部尚书，徙武宁节
度使，诏许滑兵自随。视事三日，悉以计诛乱兵。会诏
降武宁为团练，罢归。终左金吾大将军。